Секторот за инспекциски надзор во областа на социјалната заштита и заштита на децата при Министерството за труд и социјална политика, преку инспекторите за социјална заштита Нена Велковска со службена легитимација број 28-0021 Александра Божиновска со службена легитимација 28-0011 изврши контролен инспекциски надзор над субјектот на инспекциски надзор ЈУ Меѓуопштински центар за социјална работа Гостивар, со седиште на ул. Мајор Чеде Филиповски бр.19, Гостивар, застапуван од В.Д. Директорот Дарко Миовски и со Записник ИП1 број 16-244 од 05.06.2023 година ја утврди фактичката состојба и врз основа на член 338 од Законот за социјалната заштита („Службен весник на Република Северна Македонија,, број 104/2019, 146/2019, 275/2019, 302/2020, 311/2020 ,163/2021, 99/22, 236/22, 65/2023) го донесе следното:

**Р Е Ш Е Н И Е**

Се изрекува ОПОМЕНА на Дарко Миовски В.Д. Директор на ЈУ Меѓуопштински центар за социјална работа Гостивар (во натамошниот текст: Центарот), да постапи во целост по определените инспекциски мерки под точка 1,2,3,4,5 и 6 од решението ИП1 број 16-41 од 20.01.2023 година и да ги отстрани следните неправилности и недостатоци утврдени при вршење на контролниот инспекциски надзор:

1. Центарот во постапката за остварување на услугата лична асистенција да извршува непосреден увид во домаќинството на корисникот за утврдување на потребата за користење на услугата и да ја изготвува потребната стручна документација согласно член 274 и 281 од Законот за социјалната заштита и член 26 од Правилникот за начинот на водење и содржина на евиденцијата за корисниците на правата од социјална заштита и документацијата за стручната работа (,,Службен весник на Република Македонија,, бр.171/2011).

  **Рокот за извршување на изречената инспекциска мерка е 10 дена од денот на приемот на решението и постојано**

**2**. Центарот да ги преиспита решенијата за користење на услугата лична асистенција и во истите да го определи само овластениот давател на услугата во согласност со член 286 од Законот и член 12 став 1 алинеја 3 од Правилникот за начинот на водење и содржина на евиденцијата за корисниците на правата од социјална заштита и документацијата за стручната работа (,,Службен весник на Република Македонија,, бр.171/2011).

**Рокот за извршување на изречената инспекциска мерка изнесува 10 дена од приемот на решението и постојано**

3. Стручниот работник во Центарот со започнување на давањето на услугата на лична асистенција во периодот на взаемно прилагодување помеѓу корисникот и личниот асистент, кој трае најмногу 30 дена, да врши задолжителен увид во домот на корисникот во тој период и да составува записник, согласно член 106 од Законот и член 16 од Правилникот за начинот и обемот на социјалните услуги, нормативите и стандардите за давање на социјалните услуги лична асистенција („Службен весник на Република Северна Македонија,, број 264/2019).

  **Рокот за извршување на изречената инспекциска мерка е 10 дена од денот на приемот на решението и постојано**

4.Стручниот работник во Центарот во обезбедување на услугата на лична асистенција, најмалку еднаш месечно, да одржува заеднички средби со корисникот, личниот асистент, координаторот и други релевантни лица, заради следење на реализација на индивидуалниот план и активности предвидени во Листата на активности за остварување на услугата лична асистенција, согласно член 106 од Законот и член 17 од Правилникот за начинот и обемот на социјалните услуги, нормативите и стандардите за давање на социјалните услуги лична асистенција („Службен весник на Република Северна Македонија,, број 264/2019).

  **Рокот за извршување на изречената инспекциска мерка изнесува 10 дена од приемот на решението**

5. Барателот на услугата лична асистенција да дава писмена изјава до стручниот работник од Центарот за избор на овластен давател на услугата согласно член 286 од Законот за социјалната заштита и член 11 од Правилникот за начинот и обемот на социјалните услуги, нормативите и стандардите за давање на социјалните услуги лична асистенција („Службен весник на Република Северна Македонија,, број 264/2019).

  **Рокот за извршување на изречената инспекциска мерка е 10 дена од денот на приемот на решението и постојано**

 6. Раководното или друго овластено лице во установата за социјалната заштита е должен веднаш по истекот на рокот за извршување на инспекциските мерки, а најдоцна во рок од три дена писмено да ги извести инспекторите дали се извршени инспекциските мерки, согласно член 334 став 4 од Законот.

 Жалбата изјавена против ова решение, не го одлага неговото извршување

**О б р а з л о ж е н и е**

 Секторот за инспекциски надзор во областа на социјалната заштита и заштита на децата при Министерството за труд и социјална политика, врз основа на член 329 став 1 алинеја 2 од Законот за социјалната заштита, преку инспекторите за социјална заштита Нена Велковска со службена легитимација 28-0021 и Александра Божиновска со службена легитимација 28-0011 изврши контролен инспекциски надзор над субјектот на инспекциски надзор ЈУ Меѓуопштински центар за социјална работа Гостивар со седиште на ул. Мајор Чеде Филиповски бр.19, Гостивар, застапувано од В.Д.Директорот Дарко Миовски. по Решение број ИП1 16-41 од 20.01.2023 година, за отстранување на недостатоците и неправилностите констатирани на записник број ИП1 16-41 од 20.01.2023 година, во постапката за остварување и користење на услугата лична асистенција.

 Инспекторите за социјална заштита по извршен редовен инспекциски надзор на 17.01.2023 година над субјектот на инспекциски надзор Меѓуопштински центар за социјална работа Гостивар , за отстранување на недостатоците и неправилностите констатирани на записник број ИП1 16-41 од 20.01.2023 година, донесоа решение број ИП1 16-41 од 20.01.2023 година, со кое се определени мерки и рокови за постапување.

 На ден 29.05.2023 и 01.06.2023 година инспекторите извршија контролен инспекциски надзор и притоа е утврдено дека Центарот не постапил по решението бр. ИП1 16-41 од 20.01.2023 година, односно не постапил по определените мерки под точка 1,2,3,4,5 и 6 од решението број ИП1 16-41 од 20.01.2023 година на инспекторите за социјална заштита, со што е сторен прекршок по член 350-а став 1 алинеја 1 и алинеја 3 од Законот за социјалната заштита -,,не постапи по решението за отстранување на констатираните недостатоци и неправилности во определениот рок (член 338 став 1 алинеја 1 и 2 од Закон),, и ,,се задолжува Раководното или друго овластено лице во установата за социјалната заштита веднаш по истекот на рокот за извршување на инспекциските мерки, а најдоцна во рок од три дена писмено да ги извести инспекторите дали се извршени инспекциските мерки,, (член 334 став 4 од Законот)

 Согласно член 76 став 2 од Законот за инспекциски надзор („Службен весник на Република Северна Македонија,, број 102/2019), ,,непостапувањето односно делумното постапување по инспекциски акт, претставува основа за примена на инспекциска мерка во согласност со закон,,.

 Согласно член 336 став 1 од Законот за социјалната заштита ,,доколку при вршење на инспекциски надзор, овластениот инспектор утврди дека е сторен прекршок од членовите 350, 350-а став 1 алинеја 1, 3, 5 и 6 и став 2 алинеи 1, 2 и 4, 350-б, 351, 352, 353 и 354 од овој закон, овластениот инспектор со решение изрекува опомена и определува рок во кој субјектот на инспекциски надзор е должен да ги отстрани неправилностите и недостатоците утврдени на записник.

 Врз основа горенаведеното и утврдената фактичка состојба при контролниот инспекциски надзор, се донесе решение како во диспозитивот.

Жалбата не го задржува извршувањето на решението согласно член 340 став 2 од Законот.

**Правна поука:** против ова решение може да се изјави жалба до Државната комисија за одлучување во втор степен од областа на инспекцискиот надзор и прекршочната постапка во рок од 15 дена од денот на приемот на решението.

 Подносителот на жалба плаќа административна такса за жалба во износ од 250,00 денари.

Решено во Секторот за инспекциски надзор во областа на социјалната заштита и заштита на децата при Министерство за труд и социјална политика под ИП1 број 16-244 од 05.06.2023 година.

 Инспектори за социјална заштита

 Нена Велковска

 Александра Божиновска